ΓΡΑΠΤΗ ΕΡΩΤΗΣΗ E-1111/01

υποβολή: Brian Crowley (UEN) προς την Επιτροπή

(6 Απριλίου 2001)

Θέμα: Γραφείο Δουβλίνου της Υπηρεσίας για τις λιγότερο χρησιμοποιούμενες γλώσσες

Το γραφείο του Δουβλίνου της Υπηρεσίας για τις λιγότερο χρησιμοποιούμενες γλώσσες διαδραμάτισε έναν κεντρικό ρόλο για την προστασία και την προώθηση των λιγότερο χρησιμοποιούμενων γλωσσών σε ολόκληρη την Ευρωπαϊκή Κοινότητα. Τώρα, το γραφείο, η πείρα του οποίου έχει συσσωρευθεί επί σειρά ετών, κινδυνεύει άμεσα και άδικα από τις απειλές της Επιτροπής να το κλείσει για λόγους κόστους, ενώ η απόφαση αυτή στρέφεται και κατά των συμφερόντων όλων εκείνων που ομιλούν λιγότερο χρησιμοποιούμενες γλώσσες στην Κοινότητα. Δεν συμφωνεί άραγε η Επιτροπή ότι η ΕΕ πρέπει να δείξει σεβασμό στην πολιτισμική ποικιλότητα και, για να το αποδείξει, πρέπει να δεσμευτεί για τη διατήρηση σε λειτουργία του γραφείου του Δουβλίνου για τις λιγότερο χρησιμοποιούμενες γλώσσες;

Απάντηση της κ. Reding εξ ονόματος της Επιτροπής

(18 Μαΐου 2001)

Η Ευρωπαϊκή Υπηρεσία για τις λιγότερο χρησιμοποιούμενες γλώσσες (ΕΥΛΧΓ), που έχει γραφεία στο Δουβλίνο και στις Βρυξέλλες, είναι αποδέκτης μιας κοινοτικής επιδότησης των τρεχουσών δαπανών η οποία αντιπροσωπεύει το 80 % περίπου του προϋπολογισμού της. Μια ιδιομορφία της χρηματοδότησης αυτού του είδους είναι ότι οι διοικητικές δαπάνες της οργάνωσης πρέπει να περιορίζονται στο ελάχιστο δυνατό. Επιλέξιμες είναι οι δαπάνες που θεωρούνται αναγκαίες για την εξασφάλιση της ομαλής λειτουργίας της αποδέκτριας οργάνωσης και της παρέχουν τη δυνατότητα να επιτυγχάνει τους καθορισμένους στόχους της. Στη συγκεκριμένη περίπτωση, η διάρθρωση των δαπανών της ΕΥΛΧΓ, όπως αναφέρεται στην αρχική της αίτηση επιδότησης για την περίοδο 2001-2002, δεν ήταν συνεπής με τις παραπάνω προδιαγραφές. Οι διοικητικές δαπάνες είχαν αυξηθεί σε ποσοστό σχεδόν 75 % του προϋπολογισμού, ενώ μια προβολή των τάσεων των αποδοχών και των γενικών εξόδων που συνδέονται με τα εισοδήματα έδειξε ότι, αν δεν πραγματοποιηθεί μια σημαντική αναδιάρθρωση, η ΕΥΛΧΓ σε λίγο καιρό δεν θα είναι πλέον σε θέση να εξυπηρετεί τις κοινότητες των περιφερειακών και μειονοτικών γλωσσών της Κοινότητας με ουσιαστικό τρόπο.

Κατά συνέπεια, η Επιτροπή ζήτησε από την ΕΥΛΧΓ, στη διάρκεια της επόμενης περιόδου επιδοτήσεων, να αναδιοργανώσει τις δραστηριότητές της προκειμένου να περικόψει σημαντικά τις δαπάνες για μισθούς και γενικά έξοδα και να πραγματοποιήσει μια μείζονα και πραγματική μεταφορά πόρων από τις διοικητικές δαπάνες σε πρακτικές ενέργειεςπέρ των κοινοτήτων των περιφερειακών και μειονοτικών γλωσσών της Ευρώπης.

Ως ανεξάρτητη, μη κυβερνητική οργάνωση, η ΕΥΛΧΓ είναι η μόνη αρμόδια να αποφασίσει ποιες ενέργειες θα πραγματοποιήσει για να ικανοποιήσει το αίτημα της Επιτροπής. Στην τελική της αίτηση επιδότησης για την περίοδο 2001-2002, η οργάνωση ανέφερε ότι σκοπεύει να μειώσει τις διοικητικές της δαπάνες στη διάρκεια του έτους κατά το ήμισυ περίπου του συνολικού προϋπολογισμού, διατηρώντας την παρουσία της στην Ιρλανδία, σε μια βάση χαμηλότερου κόστους απ' ό,τι σήμερα. Το μέτρο αυτό θα παρέχει στην οργάνωση τη δυνατότητα να εντείνει σημαντικά τις δραστηριότητές της στους τομείς της ενημέρωσης, των ομάδων πίεσης, της δικτύωσης και της προώθησης των περιφερειακών και μειονοτικών γλωσσών.

Η Επιτροπή κρίνει ότι η δράση της στο θέμα αυτό βοήθησε να εξασφαλιστεί ότι η Ευρωπαϊκή Υπηρεσία για τις λιγότερο χρησιμοποιούμενες γλώσσες μπορεί να συνεχίσει να διαδραματίζει σημαντικό ρόλο στις κοινοτικές πολιτικές για τη διαφύλαξη της γλωσσικής και της πολιτιστικής πολυμορφίας.